钦定古今图书集成/方舆汇编/职方典/第1360卷 > 《甘雨亭记》明·李一迪
## 钦定古今图书集成/方舆汇编/职方典/第1360卷 > 《甘雨亭记》明·李一迪

张侯守高凉之明年，夏六月不雨。祝融布烈，白土龟
坼，桔槔无功，苗就槁者半。农人戚国人愳而请于侯
曰：“其焚巫。”侯则曰：“天不雨而咎之。”巫惑甚，曰：“某潴之，
龙灵焉可怒而雨也？”侯则曰：“人不能而求之。”龙惑滋
甚，曰：“无已，则遏籴乎？”侯曰：“公则不储而闭之，籴是迁
其旱于邻也。即国无年，民固自为备，焉用禁之以肥
津吏，毋乃使人幸灾耶？”曰：“为之奈何？”侯曰：“责在太守，
祷足矣。”乃大戒于国，市毋屠，道毋除，小讼毋兴，省刑
缓敛，蔬食减从，素服撤盖，率属步祷于坛。其衷疾，其
词伤，其容有瘁。如是者一之日祷，二之日再祷。乃令
于郊曰：“固而堤防，疏而沟洫，坚而塍窦，张而具，视而
种，雨且应矣。”明日果大雨，街廛泻湍，原隰鸣濑，奔壑
注溪，入于陂池，达于阡陌，频槁之苗，勃勃有生意，农
耜偕出，妇子喜馌。国人歌曰：“微侯之力不及此。”侯闻
之曰：“天则悔祸于尔有众，太守其何有焉？”君子谓：张
侯于是乎善祷。夫善祷者，不祷于祷之日。侯之是举
也，罪则归己，功则归天，其占雨也如神。夫罪己者必
无罪岁，而其政若六气四序之不忒，不忒则顺，顺故
应。让功者必能以礼让为国，而其心若水之善下，下
故受其占。“雨也如神”，是之谓至诚，诚故动。三者，侯之
所以祷于雨之先也。国人谋登其事于石，使后之长
民者知取法焉。侯讳邦伊，字孺觉，浙之鄞人也。